Nem roaming átjátszó üzem beállítása
Átjátszás saját hálózatnévvel és saját jelszóval
A WW 2000 készülék gyári alapbeállítása a roaming - vándorló - üzemmód. A WW 2000 roaming üzemmódban az eredeti hálózatnéven továbbítja a felerősített jeleket a fogadó eszközök felé. Ha azt szeretnénk, hogy más néven, és más jelszóval történjen a továbbítás, úgy a következőt kell tenni:
Ha a készülék már használatban volt előzőleg, úgy a RESET gomb megnyomásával gyári állapotba kell visszaállítani a készüléket. Ezt követően csatlakozni kell a netis hálózatnévre a WiFi hálózati listában, majd a böngészőben netisext.cc címen elő kell hívni a beállító felületet, ha automatikusan nem jön fel.
A Start gomb megnyomását követően jobboldalon felül a szürke "Roaming" feliratra kell koppintani. Az ezután feljövő oldalon az "Off" gombra kell koppintani, ami így sárgára vált, majd a feljövő rovatokba be kell írni a választott hálózatnevet és a választott jelszót, majd az "> OK" gombra kell koppintani. (A Wi-Fi rovatba a saját választott hálózatnév kerüljön, a Password rovatba a saját választott jelszó kerüljön.) A jelszó legalább 8 karakter hosszú legyen. 
Ezt követően ki kell lépni a böngészőből és a hálózati kapcsolatok között meg kell keresni a saját hálózatnevet, amit megadtunk és erre rá kell kapcsolódnunk a saját jelszóval. Ekkor létrejön a kapcsolat a WW 2000 átjátszó és az okostelefonunk között, amivel a beállítást végeztük.
Ezután következik a kiszolgáló és a WW 2000 átjátszó közötti kapcsolat létrehozása. Ehhez újra vissza kell lépni a netisext.cc beállító felületre, hogy megadjuk most már, hogy melyik kiszolgálót szeretnénk átjátszani. A Start gomb koppintására feljövő listában rákoppintunk a választott hálózat nevére, beírjuk annak a jelszavát, majd a "> Connect" gombra koppintunk. Ezután feltűnik a "Saved Successfully!" üzenet és a kapcsolat létrejön a kiszolgáló irányába is. A Connecting... és a pulzáló csík a kapcsolat működését jelzi. Most visszaléphetünk a hálózati kapcsolatok listába és a saját hálózatnévre kapcsolódás után már a WW 2000 átjátszón keresztül használhatjuk a kiválasztott kiszolgáló Internet kapcsolatát.
Ennek a beállításnak az az előnye, hogy bárhova utazunk úgy tudunk bármelyik kiszolgálóhoz csatlakozni, hogy a böngésző netisext.cc címén kikeressük a továbbítandó hálózatnevet és így minden további beállítás nélkül a saját hálózatnéven fogadhatjuk az újonnan beállított kiszolgáló Internet kapcsolatát.
Mikor célszerű megváltoztatott hálózatnevet használni?
1.| Egyes számítógépeknél zavart okozhat, ha egyszerre két azonos nevű hálózatot érzékel a hálózati kezelő. Ilyen számítógépeknél, ha mind az eredeti router mind az átjátszó jele vehető az adott helyen, a kapcsolódás meghiúsulhat. Ebben az esetben egy másik hálózatnéven kell továbbítani a kiszolgáló router jelét és így a probléma megszüntethető.
2.| Ha a készülék olyan használatban van, ahol a vett hálózatok gyakran változhatnak - ilyen például a kamionos felhasználás - akkor nagyban meggyorsítja a beállítást az egyéni, saját hálózatnév alkalmazása. Ha egy kamionos helyet változtat és egy másik pihenőhelyen egy új kiszolgálóra szeretne kapcsolódni, úgy a már egyszer beállított saját hálózatnévre kapcsolódva a netisext.cc elindításával kilistázhatja az adott helyen vehető hálózatok neveit és a kiválasztás után már használhatja is a kiválasztott kiszolgáló Internet kapcsolatát.
A saját hálózatnév lehet például egy a többi kamionos felé szóló üzenet, lehet reklám is, lehet egy becenév, vagy éppen a kamion rendszáma.
3.| A saját hálózatnév alkalmazása előnyös akkor is, ha nyilvános WiFi pontra csatlakozunk, mert ilyenkor mások véletlenül sem a mi készülékünkön keresztül fogják az Internetet elérni. Ebben az esetben az átjátszó átviteli kapacitását csak a saját készülékeink fogják igénybe venni.
A saját hálózatnév alkalmazásának logikai sémája egy példával bemutatva
Példa:
Bejövő oldal
A kiszolgáló router neve: Kávézó
A kiszolgáló router jelszava: babkávé

Továbbító oldal
Az átjátszó saját magunk által választott neve: Józsi
Az átjátszó saját magunk által választott jelszava: 1234
A saját hálózatnév kiválasztása után (nem roamingmód) a saját hálózatnév és saját jelszó léptet be az átjátszóra. Az Internet kapcsolatot biztosító kiszolgáló neve és jelszava pedig a kiszolgálóhoz történő kapcsolódást biztosítja.

Az adatsebességet befolyásoló külső tényezőkről
Amikor elkezdtük gyártani és forgalmazni nagy hatótávolságú WiFi készülékeinket, még töredék annyi WiFi eszköz működött a világon mint napjainkban. Idővel az átviteli sebesség növelése érdekében egy-egy WiFi eszköz helyfoglalása is megnövekedett a WiFi sávban. Sűrűn lakott övezetekében egyszerre akár több tucatnyi WiFi hálózat is konkurál egymással ugyanazon a frekvencián. Ez azt jelenti, hogy a szabad időrésekért verseny folyik az eszközök között, így a mi adatcsomagjainknak időnként be kell várnia másokét. Ez esetenként lelassíthatja az adatátvitelt, mert a közelünkben lévő idegen hálózatok befolyással vannak a mi hálózatunk sebességére. Készülékeink zavarmentes környezetben igen nagy távolság áthidalására képesek. Sűrűn lakott övezetekben azonban úgy a hatótávolság, mint az átviteli sebesség csökkenhet a frekvenciák terheltségétől függő változó mértékben. 
Verzió: 2021. június 1.